นายกสมาคมบลจ.มองปี54กองทุนรวมแข่งดุ
นายกสมาคม บลจ.มองกองทุนรวมปี 54 แข่งดุ แบงก์แม่ร่วมวง เตือนผู้ลงทุนใช้บัตรเครดิตซื้อกองทุน อย่าสร้างหนี้
23 ธ.ค. 2553

นายกสมาคม บลจ.มองกองทุนรวมปี 54 แข่งดุ แบงก์แม่ร่วมวง เตือนผู้ลงทุนใช้บัตรเครดิตซื้อกองทุน อย่าสร้างหนี้
นางวรวรรณ ธาราภูมิ ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) บัวหลวง ในฐานะนายกสมาคมบริษัทจัดการลงทุน กล่าวว่า แนวโน้มอุตสาหกรรมกองทุนรวมในปี 2554 คาดว่าการแข่งขันคงจะรุนแรง โดยเฉพาะบลจ.ที่มีธนาคารพาณิชย์เป็นบริษัทผู้ถือหุ้นใหญ่ จะเข้ามาแข่งขันเอง ซึ่งปัจจุบัน 4 บลจ.ซึ่งเป็นลูกธนาคารพาณิชย์ครองส่วนแบ่งการตลาด 80% แล้ว
"ปีหน้าคงจะมีลูกเล่นมากขึ้น คนของแบงก์จะเข้ามาทำการตลาดและมีผลิตภัณฑ์ที่น่าสนใจซึ่งส่วนหนึ่งน่าจะดีกับลูกค้า"นางวรวรรณ กล่าว
สำหรับปีนี้ผู้ลงทุนสนใจใช้บัตรเครดิตซื้อกองทุนกันมาก แม้จะได้รับประโยชน์จากการสะสมแต้ม เพื่อใช้แลกสินค้าต่างๆ ได้ แต่ควรชำระค่าบัตรเครดิตให้ตรงเวลา ไม่อย่างนั้นอาจทำให้นักลงทุนมีต้นทุนดอกเบี้ยเพิ่ม เมื่อหักลบกับการลงทุนทั้งหมดก็อาจไม่คุ้มค่า
ขณะที่ปีหน้าดอกเบี้ยเงินฝากอาจปรับขึ้นแต่หากกองทุนพันธบัตรให้ผลตอบแทนที่ดีกว่าก็รองรับลูกค้าให้อยู่ในกองทุนได้